**Denis & Denis** je elektropop sastav iz Rijeke, osnovan 1982. godine.

Sastav je objavio četiri studijska albuma *Čuvaj se!* (1984.), *Ja sam lažljiva* (1985.), *Budi tu* (1988.). i *Restart* (2013.). I u bivšoj Jugoslaviji bili su jedan su od najpopularnijh sastava, koji je često bio na naslovnicama raznih časopisa i glazbenih novina.

Povijest sastava
----------------

Davor Tolja s riječkim glazbenicima na okupljanju "Riječkog novog vala" 15. veljače 2008.
Nakon što se sastav Vrijeme i zemlja raspao početkom 1980-ih, Davor Tolja (1957.) osniva postavu Toljina funk-selekcija s kojom 1982. godine nastupa na Ri-rocku. Sastav su činili Davor Tolja i Marina Perazić te njih dvoje 1982. godine osnivaju pop duet kojeg nazivaju Denis & Denis. Marina je prije toga pjevala u zboru "Jeka primorja", dok je na fakultetu gdje je studirala građevinu bila članica mulitmedijalnog sastava Sigma Tau.

Sastav Denis & Denis je vrlo brzo postigao uspjeh, za što su bili zaslužni efektni demo snimci i Marinin seksipilan vokal. Gotovo su preko noći osvojili sve veće radio postaje u bivšoj Jugoslaviji. Prvi nastup imali su krajem 1982. godine u riječkoj Dvorani mladosti kao predizvođači sastavu Boa, dok 1983. godine dobivaju veliku medijsku pozornost. Sljedeće godine objavljuju svoj prvi studijski album pod nazivom *Čuvaj se!*, kojeg je najavio hit singl "Program tvog kompjutera" (B-strana skladba "Noć"). Materijal se sastojao od kolekcije potencijalnih hit-singlova te je teško neki izdvojiti jer su svi bili favorit. *Čuvaj se* je od strane publike u časopisu "Rock" proglašen najboljim albumom u 1984. godini po mišljenju kritike i publike. Na snimanju materijala gostovali su Massimo Savić (gitara), Zoran Prodanović (vokal) i Edi Kraljić (vokal), dok su producenti bili Davor Tolja i Andrej Baša. Po objavljivanju albuma slijedi velika medijska pozornost za sastavom, gdje se nižu televizijski nastupi, dok rijeđe nastupaju u živo.

Sljedeće godine Tolja odlazi na odsluženje vojnoga roka, a tijekom njegovog redovnog dolaska snimaju mini LP *Ja sam lažljiva*. U verziji koja je izašla na kazeti nalaze se dvije demo snimke koje je Tolja snimio još 1982. godine. Ovim albumom postižu još veću popularnost, a kao velike hit-skladbe između ostalih ističu se se "Voli me još ovu noć", "Ja sam lažljiva" i "Soba 23" za koju je snimljen erotični video uradak. U spotu zajedno s Marinom Perazić pojavljuje se i Edi Kraljić, koji je mijenjao Tolju dok je ovaj bio na odsluženju vojnoga roka. Kao tekstopisci na pjesmama potpisuju se Alka Vuica, Domenika Vanić i Mladen Popović. Na kraju godine od časopisa "Rock" pokupili su niz priznanja od kojih su neki najbolji video za pjesmu "Ja sam lažljiva" te proglašenje Marine Perazić najseksipinijom i najpopularnijom pjevačicom godine. Nakon toga Marina Perazić i novosadski glazbenik Rex Ilusivii snimaju njegovu skladbu "Plava jutra", ali ona nikada nije objavljena.

Davor Tolja vraća se iz JNA 1985. godine. Sastav nastupa kao trio (Tolja-Perazić-Kraljić), najčešće po festivalima. U sklopu "Mirodroma" pojavljuju se na poljudskom stadionu u Splitu, a potom i na MESAM-u gdje izvode vrlo zapaženu skladbu "Oaze snova". Marini je na MESAM-u također uručena nagrada za najbolju pjevačicu godine. Nastupaju na kvalifikacijama za pjesmu Eurovizije u Prištini, gdje su osvojili treće mjesto sa skladbom "Braća Grimm i Andersen".

U rujnu 1986. godine Marina Perazić odlazi iz sastava i kratko se posvećuje svojoj solo karijeri. Sljedeće godine objavljuje svoj samostalni album pod nazivom *Marina* na kojemu se najviše ističe skladba koja se i danas često čuje na radio postajama, "Kolačići". Na albumu se kao tekstopisci pojavljuju Alka Vuica i Marina Tucaković, dok je producent bio Mato Došen.

Davor Tolja i Edi Kraljić nastavljaju djelovati kao Denis & Denis, te okupljaju koncertnu postavu i prelaze na rock. Album *Budi tu* objavljuju 1988. godine na kojemu se izdvajaju skladbe "Miris krila anđela", "Bio sam dijete" i "Bengalski tigar". Tekstove potpisuju Davor Tolja, Edi Kraljić, Bora Đorđević i Mladen Popović. Nakon niza održanih koncerata na kojima je promoviran album, Denis & Denis iste godine prestaje s radom.

### Nakon raspada sastava

Marina Perazić s riječkim glazbenicima na okupljanju "Riječkog novog vala" 15. veljače 2008.
Marina Perazić nakon što je izašla iz skupine Denis & Denis i objavila svoj samostalni album *Marina*, 1988. godine odlazi u Sjedinjene Države. Živjela je u izvanbračnoj vezi s Ivanom Feceom Fir­či­jem (bubnjar kultne beogradske skupine Ekatarina Velika), te rodila dvije kćerke Lunu (1995.) i Miju (1993.). Godine 1997. prekida vezu s Feceom i vraća se u Hrvatsku. U novije vrijeme bila je sudionica hrvatske i srpske verziji reality showa *Farma*.

Nakon što je Denis & Denis prestao s radom Davor Tolja se posvećuju studijskom radu kao producent i snimatelj. Godine 1990. objavljuje svoj solo album *Stari mačak*, na kojemu mijenja svoj stil i okreće se pop glazbi. U Portorožu 1991. godine dobio je prvu nagradu za aranžman. U to vrijeme osniva riječki Band Aid Rijeka mira, s kojim snima skladbe "Bedem ljubavi" i "Sretan Vam Božić". Sudjeluje kao solist na brojnim festivalima zabavne glazbe. Kao autor i producent surađuje s brojnim izvođačima, a 1997.g. s grupom "E.N.I." i pjesmom "Probudi me" pobijeđuje na "Dori" i sudjeluje na Eurosongu u Dublinu (Irska).

### Povratak

U rujnu 2012. godine na konferenciji za novinare utemeljitelj i autor pjesama Davor Tolja najavio je regionalnu turneju sastava "Denis & Denis", sa sadašnjim i bivšim članovima grupe, kojom su obilježili 30. godišnjicu svog prvog nastupa održanog 1982. godine.

Krajem 2013.g s pjevačicom Ruby Montanari Knez objavljuje novi album grupe "Denis & Denis" pod imenom "Restart".

Diskografija
------------

Studijski albumi
* 1984. - *Čuvaj se* (Jugoton)
* 1985. - *Ja sam lažljiva* (Jugoton)
* 1988. - *Budi tu* (Jugoton)
* 2013. - *Restart* (Dallas Records)

Kompilacije
* 1995. - *Program Tvog Kompjutera* (Croatia Records)
* 2006. - *The Best Of Denis & Denis* (Croatia Records)
* 2010. - *2 na 1 Collection* (Croatia Records)

Singlovi
* 1984. - *Program tvog kompjutera* / *Noć* (Jugoton)
* 1985. - *Oaze snova* / *Voli me još ovu noć* (Jugoton)
* 1987. - *Bengalski tigar* / *Bio sam dijete* (Jugoton)

Izvori
------

1. ↑  RiRock.com - Denis & Denis
2. 1 2  Koraljko Pasarić, "MALA enciklopedija hrvatske pop i rock glazbe", Nema problema, Rijeka, 1994. godine, str. 82, ISBN 963-6352-00-1 Uneseni ISBN nije važeći.
3. 1 2  Petar Janjatović, "Ex YU rock enciklopedija", Čigoja štampa, Beograd, 2007. godine, str. 61, ISBN 978-86-905317-1-4
4. ↑  Glorija.com - Nova šansa za povratak - Objavljeno 12. ožujka 2009. god.
5. ↑   Arhivirano 2012-09-20 na Wayback Machine-u 18.09.2012. (pristupljeno 18. rujna 2012.)

Vanjske veze
------------

* Diskografija sastava Denis & Denis
* Kolačići - spot